SZEPTEMBER 15.
Szent Nikétász nagyvértanú emléke
hajnali szolgálaton
Tropár 1. hang
Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel örizd meg a te népedet! 
Dicsőség… 4. hang 
A te szent Nikétász vértanúd, Uram, * az ő szenvedéseiért hervadhatatlan koszorút nyert tőled, Krisztus Istenünk, * mert a te erődet bírván, * kínzóit megszégyenítette, * és az ördögök tehetetlen vakmerőségét megtörte. * Az ő imádságai által, *’ üdvözítsd, Jóságos, a mi lelkünket!
Most és… 1. hang
Üdvözítsd, Uram, a te népedet…
Az első zsoltárcsoport után kathizma
1. hang. Minta: Habár sírod köve...
Keresztfád előtt leborulunk, Emberszerető, * mert arra szögeztek föl, mindnyájunk Élete! * Te megnyitottad rajta a Paradicsomot, Üdvözítőnk, * a hozzád hittel forduló gonosztevőnek, * és boldogságodra méltattad azt, * aki ilyen vallomást tett neked: * „Emlékezzél meg rólam, Uram!” * Fogadj el vele együtt minket is, kik így kiáltunk: * Mindnyájan bűnöket követtünk el, *’ de irgalmasságodban ne vess meg minket!
Dicsőség... most és... 
Ugyanez
A második zsoltárcsoport után kathizma
1. hang. Minta: A te sírodat őrző katonák...
Kitártad a kereszten kezedet, Nagyirgalmú, * és a tőled messze szétszórt népet összegyűjtötted, * hogy dicsőítsék a te nagy jóságodat. * Tekints le azért a te örökségedre, *’ és szent kereszteddel győzd le ellenségeinket! 
Dicsőség... most és... 
Ugyanez
Kánonok
I. óda. 8. hang
Keresztet jelezvén vesszejével Mózes, * a gyalog menő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * fáraó szekereit * a hullámokba temeté. * Miért is Krisztus Istenünknek énekeljünk, * mert ő megdicsőült!
A szeplőtelen szenvedés jelét önmagán már előre hirdette egykor Mózes, amikor a papok között megállt, kereszt alakban kitárta kezét és ezzel győzelmi jelet készített, úgyhogy az elvetemült Amalek erejét megsemmisítette. Ezért Krisztus Istenünknek énekeljünk, mert ő megdicsőült!
Mózes egy póznára tette föl a gyógyszert, amely a mérges, romlást hozó kígyómarást megszüntette. A földön csúszó kígyót a keresztet jelképező fához kötötte, és ezzel diadalmaskodott a csapáson. Azért énekeljünk Krisztusnak, a mi Istenünknek, mert ő megdicsőült!
Az ég a kereszt győzelmi jelét mutatta a jámbor uralkodónak, az Istenben bölcs császárnak, és azzal megalázta gonosz ellenségének gőgjét, vereséget szenvedett az eltévelyedés, és az isteni hit szerte az egész földkerekségre elterjedt. Ezért Krisztus Istenünknek énekeljünk, mert ő megdicsőült!
III. óda. 8. hang
A vessző a titok * előképének nyilvánult, * mert kivirágzása által jelölte ki a főpapot. * A hajdan terméketlen Egyháznak * most virágzott ki * a keresztfa, * a hatalomra és a megerősödésre.
Vizet adott a bottal megütött szikla a lázongó és kemény szívű népnek, és hirdette az Isten által kiválasztott Egyház titkát, melynek ereje és erőssége a kereszt.
Midőn a szeplőtelen Krisztus oldalát lándzsával átdöfték, belőle víz és vér jött ki, megújítva a szövetséget és lemosva a bűn szennyét. Azért a kereszt a hívek büszkesége és az uralkodók ereje és erőssége.
Katavászia 4. hang
Tebenned örvendezik * a te Egyházad, Krisztus, énekelve néked: * te vagy az én erősségem, Uram, * menedékem és megerősítőm!
Konták
4. hang. Mintadallam
Aki önként emelkedtél föl a keresztre, Krisztus Istenünk, * ajándékozd kegyelmedet a te rólad nevezett új népednek, * örvendeztesd meg erőddel hívő népedet, * és segítsd diadalra a rátámadó gonosszal szemben! * Hiszen a te szövetséged béke fegyvere, *’ legyőzhetetlen győzelmi jel!
Ikosz
Aki a harmadik égen túl a Paradicsomba ragadtatott el, és ott kimondhatatlan isteni igéket hallott, melyeket emberi nyelv el nem mondhat, azt írja a galatáknak: Mint az Írások kedvelői, olvassátok és értsétek, hogy – úgymond – nem dicsekedhetek mással, mint Urunk keresztjével, melyen szenvedve ő a szenvedéseket megölte. Ragadjuk meg azért mi is mindnyájan erősen az Úr keresztjét, mindnyájunk büszkeségét, mert számunkra az üdvösség fája az: a béke fegyvere, legyőzhetetlen győzelmi jel.
Kathizma
4. hang. Minta: Hamar előzz meg...
A testi szenvedéseket szívesen fogadtad, * és a paradicsombeli, * isteni és szenvedésmentes boldogságot méltán megkaptad, * Istentől pedig a halhatatlanság koszorúját nyerted. * Azért most csodák áradatát ontod mindazokra, *’ kik a te oltalmad alá menekülnek, boldog vértanú! 
Dicsőség... most és.... Istenszülő-ének. Mintadallam:
Hamar előzz meg minket, * míg a téged káromló ellenség rabságába nem esünk, * mely ellenünk ármánykodik, * Krisztus Istenünk! * Verd le kereszteddel az ellenünk támadókat, * hadd ismerjék meg az igaz hit erejét, * az Istenszülő közbenjárása által, *’ egyedüli emberszerető!
IV. óda. 8.hang 
Hallottam, Uram, * a te gondviselésed titkát * és megértettem műveidet, * és dicsőítettem a te istenségedet! 
A keserű forrásokat a pusztában megváltoztatta egykor Mózes, kinyilvánította a pogányok megtérését a kereszt által.
A Jordán vesszővel kettéválasztott vize föltornyosult, előre jelezve az eltévelyedés kettévágását a kereszttel és a keresztséggel.
A nép dicsőségesen átvonult négy csoportban, a szövetség sátorának előrevitele mellett, kereszt alakú rendekbe tömörülve.
Csodálatosan kibontakozott az égen a kereszt, napsugarakat szórt és az egek Istenünk dicsőségét hirdették.
V. óda. 8.hang
Ó, háromszorosan boldog fa, * melyre szögeztetett Krisztus, a Király és Úr! * Általad elbukott a fa által csaló, * általa rászedetve, * kit testileg reád függesztettek, aki Isten, * és aki békét ajándékoz a mi lelkünknek.
Előled, tiszteletreméltó keresztfa, melyre Krisztust feszítették, szégyenkezve elfordult az Édent őrző lángpallos, és a félelmetes kerub is visszavonult a reádszegezett Krisztus elől, aki békességet ajándékoz a mi lelkünknek.
Az alvilági erők, a kereszt ellenségei rettegnek a levegőbe rajzolt keresztjeltől, és menekülnek tőle, a földön élő nép és a mennyeiek viszont térdet hajtanak Krisztus előtt, aki békességet ajándékoz a mi lelkünknek.
Tündöklő sugarakkal jelenik meg a Szent Kereszt a csábítás eltévelyedésének sötétségében élő nemzetek számára, hogy őket isteni fénnyel elárasztva a reáfeszített Krisztussal egyesítse, aki békességet ajándékoz a mi lelkünknek.
VI. óda. 8. hang
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén, * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával, * a világot megvilágosította.
Az öregségtől meggörnyedt és betegségtől gyötört Jákob fölegyenesedett, és kezét keresztbe tette az életadó kereszt hatékonyságát hirdetve, mert az árnyéktörvény régi Írását is megújította a testben reáfüggesztett Isten, aki megszüntette az eltévelyedés lelket emésztő betegségét.
Kereszt alakban tette a kezét az isteni ihletésű Izrael az ifjak fejére, s kinyilvánította, hogy a törvényimádó nép az idősebbnek kijáró tiszteletben részesült. Amikor meg azt gyanították, hogy tévedett, nem másította meg az életadó kereszt képét, mert Krisztus Isten újabb keletű népe lesz kiválóbb, úgymond, melyet a kereszt védelmez.
Katavászia 
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől * a te oldaladból kegyelmesen kiontott * szent véred által.
Konták 
2. hang. Minta: A magasságbelieket kerested...
Az eltévelyedés hatalmát ellenállásoddal megtörted, * és küzdelmeddel a győzelmi koszorút elnyerted * és az angyalokkal együtt örvendezel, * győzelem nevét viselő, dicső Szent Nikétász, *’ és velük együtt szüntelenül esedezel Krisztus Istenünkhöz mindnyájunkért.
Ikosz
Önts lelkembe értelmességet, tisztítsd meg szívemet, segíts parancsaid megtartására, Üdvözítő, hogy erős legyek és leküzdhessem szenvedélyeim sokféle lázongását, elnyerhessem a halhatatlanság győzelmi jutalmát a te nemes Nikétász bajnokod közbenjárására, Emberszerető! Mert ő gyűjtött minket össze emlékünnepére, és szüntelenül esedezik mindnyájunkért.
VII. óda. 8. hang
A gonosz zsarnok esztelen parancsa az embereket megingatá, * mert Isten elleni fenyegetést és káromlást lehelt,  * de a három ifjút az állati düh meg nem rettenté, * sem az emésztő tűz,  * hanem a harmatozó fuvallattól kísérve, * a lángok között énekelték: * Áldott vagy te, a mi atyáinknak dicsőített Istene!
Fáról vett gyümölcsöt ízlelt az első ember, és az enyészet áldozatává lett: hiszen azt az ítéletet vonta magára, hogy az életet szégyenletes módon elveszítse, és így egész nemére a test enyészetét, a betegség fertőzését hagyományozta, de mi, földiek, megújulásra találtunk a keresztfában, és hangoztatjuk: Áldott vagy te, atyáinknak Istene!
Az engedetlenség megszegte Isten parancsolatát, és halált hozott az emberekre a fa, melynek gyümölcséből idő előtt szakítottak maguknak. Ez elzárta őket az élet drága fájától, mely viszont hozzáférhető lett a szörnyű halált halt gonosztevő megtérésekor, aki hangoztatta: Áldott vagy te, atyáinknak dicsőített Istene!
József, Izrael nemzedékét szemlélve, a jogar csúcsát fogta meg, jelképezve, hogy a tiszteletreméltó kereszt lesz e királyság erőssége. Valóban ez az uralkodók dicsőséges győzelmi jele és világossága mindazoknak, akik zengik: Áldott vagy te, atyáinknak dicsőített Istene!
VIII. óda. 8. hang
A Háromsággal egyenlő számú ifjak, * áldjátok a teremtő Atya-Istent, * énekeljétek a tüzet harmattá változtató, földre szállt Igét, * és magasztaljátok a mindnyájunkat megelevenítő Lelket, * aki legszentebb mindörökké!
Fölmagasztalják most a megtestesült Isten‑Ige vérével meghintett keresztet. Énekeljetek, égi erők, ünnepeljétek az emberek megújulását! Boruljatok le Krisztus keresztje előtt, mert általa elnyeri a világ az örök föltámadást!
Kegyelem sáfárai! Emeljétek föl emberi kezekkel, szent dologhoz méltó módon a keresztet ott, ahol Krisztus Isten állott, és a lándzsát, mellyel az Isten‑Ige testét átszúrták. Járuljanak oda az összes nemzetek és dicsőítsék Isten gondviselését mindörökké!
Örüljetek hív keresztény vezetők, kiket az isteni akarat kiválasztott! Dicsekedjetek a győzelmet hozó fegyverrel, a tiszteletreméltó kereszttel, melyet Istentől nyertetek. Vele a nyugtalankodást szító ellenségeket lecsendesítitek örökre.
Katavászia 
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei!
IX. óda. 8. hang
Titkos Paradicsom * vagy te, Istenszülő, * mely megművelés nélkül * sarjadzotta Krisztust, * ki az életadó keresztfát ültette a földbe, * s most annak fölmagasztalásakor * őt imádjuk, * téged  pedig dicsőítünk.
Örvendezzen az erdő minden fája, mert megszenteltetett a természete! Krisztus ugyanis, aki ezeket kezdettől fogva növesztette, a keresztfán függ, és miatta ezt most is fölmagasztaljuk, és őt imádjuk és dicsőítjük.
Szent erőforrásnak bizonyult Isten minden bölcs embere számára a kereszt, melyen a bűnös szellemek hatalma teljesen összetört. Most pedig ennek felmagasztalásakor boruljunk le előtte, és dicsőítsük!
Katavászia 
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő!
Fényének
A szenté
Nemes és bölcs Nikétász, amint a kereszt erejével legyőzted a barbár vakmerőséget és a zsarnok őrjöngését, könyörgéseddel csillapítsd le testünk indulatait és szenvedélyeink őrjöngését, szerezz bűnbocsánatot, ó bajnok, hiszen határtalan bátorsággal járulhatsz Isten elé!
Az ünnepé
Kereszt, te vagy az egész földkerekség megőrzője! Kereszt, te vagy az Egyház ékessége! Kereszt, te vagy az uralkodók ereje! Kereszt, te vagy a hívek támasza! Kereszt, te vagy az angyalok dicsősége és a démonok megsebesítője! 
Előverses sztihirák
2. hang. Minta: Efráta háza...
Ma ’ fölmagasztaljuk * Krisztus ’ keresztjét, * az életadó fát, * melyre testben fölfüggesztették, *’ hogy mindenkit megújítson. 
Elővers: Magasztaljátok a mi Urunkat, Istenünket, és boruljatok le lába zsámolya előtt, mert ő szent!
Üdvözlégy, ’ hívek * isteni ’ oltalma, * megvívhatatlan bástya, * Urunk keresztje, *’ mert te fölemelsz minket a földről!
Elővers: Isten a mi Királyunk öröktől fogva, szabadulást szerzett a föld közepette.
Jertek, ’ csókoljuk * mindnyájan ’ örömmel * az üdvösséget hozó fát, * melyen megfeszítették *’ Krisztust, a váltságot!
Dicsőség... 6. hang
Ma az egész földkerekség * a vértanú győzelmét ünnepli, * és Krisztus Egyháza virágokkal ékeskedik neked, Krisztus vértanúja, * és így kiált hozzád: * Krisztus szolgája és heves pártfogónk, *’ ne szűnjél meg esedezni szolgáidért! 
Most és…
Ma az Élet fája előkerült a föld mélyéből, * és a reáfeszített Krisztus föltámadásának hitét igazolja. * Fölszentelt kezek fölemelik * és az égig való fölmagasztalását hirdetik. * Általa a mi földre bukott természetünk * a mennyek lakója lett. * Ezért hálaadással hangoztassuk: * Urunk, kit rajta fölmagasztaltak, * és általa minket magadhoz emeltél, * méltasd a téged éneklőket *’ mennyei örömre! 
Tropár 4. hang 
A te szent Nikétász vértanúd, Uram, * az ő szenvedéseiért hervadhatatlan koszorút nyert tőled, Krisztus Istenünk, * mert a te erődet bírván, * kínzóit megszégyenítette, * és az ördögök tehetetlen vakmerőségét megtörte. * Az ő imádságai által, *’ üdvözítsd, Jóságos, a mi lelkünket!
Dicsőség… most és… 1. hang
Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel örizd meg a te népedet! 

